text: Rekordernes år i Billund 
  02 januar 2011 kl. 10.17
  2010 blev et år med fremgang på alle fronter i Billund Lufthavn. Det samlede passagertal blev helt præcist på 2.574.340.
  Det er det største antal passagerer nogensinde.
  Fremgangen fra 2009 er på 11,9 % svarende til 274.505 passagerer. Den hidtidige rekord var fra 2008, hvor det samlede passagertal var på 2.546.856.
  
  Flere ruter
  Der er flere årsager til fremgangen. Norwegian etablerede sig i Billund Lufthavn i 2010 og har stor succes med ruten til Oslo. Cimber Sterling og Ryanair etablerede tilsammen 10 nye ruter i sommerperioden.
  Lufthansa og KLM har gennem året vist vækst på ruterne til Frankfurt og Amsterdam. Samtidig har det nye charterselskab Primo Tours etablerede sig med et betydeligt program ud af Billund Lufthavn.
  
  Juli blev rekordernes måned
  Og ikke alene er der tale om en rekord for det samlede antal passagerer på årsbasis. I juli måned oplevede lufthavnen det største antal passagerer på én måned, nemlig 349.293, ligesom der i juli var tale om den største weekend (den 16. ? 18. juli) med 40.300 passagerer og endelig den største enkelt dag den 24. juli med 14.447 passagerer til/fra Billund.
  2010 var også året, hvor det europæiske luftrum blev lukket pga. askeskyen forårsaget af vulkanudbruddet i Eyafjällajökull i april måned. En lukning der betød et tab på ca. 45.000 passagerer for lufthavnen. 
  -En række nye ruter er på vej og charterbranchen melder om positive forventninger for 2011, så alt i alt er der meget der tyder på en fortsat positiv udvikling for lufthavnen, som Vestdanmarks internationale lufthavn, siger lufthavnschef Kjeld Zacho Jørgensen.
  